CELEX: 62020TN0451
Language: lt
Date: 2020-07-15 00:00:00
Title: Byla T-451/20: 2020 m. liepos 15 d. pareikštas ieškinys byloje Facebook Ireland / Komisija

31.8.2020   
            
            
               LT
            
            
               Europos Sąjungos oficialusis leidinys
            
            
               C 287/39
            
         
      2020 m. liepos 15 d. pareikštas ieškinys byloje Facebook Ireland / Komisija
      
      (Byla T-451/20)
      (2020/C 287/59)
      Proceso kalba: anglų
      
         Šalys
      
      
         Ieškovė: Facebook Ireland Ltd (Dublinas, Airija), atstovaujama QC D. Jowell, baristerio D. Bailey, solisitorių J. Aitken, D. Das, S. Malhi, R. Haria, M. Quayle ir advokato T. Oeyen
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2020 m. gegužės 4 d. Komisijos sprendimą C(2020) 3011 final, apie kurį ieškovei pranešta 2019 m. gegužės 5 d., priimtą remiantis Tarybos reglamento Nr. 1/2003 18 straipsnio 3 dalimi, atliekant tyrimą byloje AT.40628 – Su duomenimis susijusi Facebook praktika,
               
            
                  —
               
               
                  alternatyviai: (i) iš dalies panaikinti ginčijamo sprendimo dėl duomenų 1 straipsnį, kiek juo neteisėtai reikalaujama vidinių dokumentų, kurie nereikšmingi tyrimui, ir (arba) (ii) iš dalies panaikinti ginčijamo sprendimo dėl duomenų 1 straipsnį, kad nepriklausomiems, kvalifikaciją EEE srityje turintiems teisininkams būtų leista atlikti neautomatizuotą į ginčijamo sprendimo dėl duomenų taikymo sritį patenkančių dokumentų peržiūrą, kad nebūtų pateikiami dokumentai, akivaizdžiai nereikšmingi tyrimui ir (ar) asmeniniai dokumentai, ir (arba) (iii) iš dalies panaikinti ginčijamo sprendimo dėl duomenų 1 straipsnį, kiek juo neteisėtai reikalaujama pateikti nereikšmingus asmeninio ir (ar) privataus pobūdžio dokumentus,
               
            
                  —
               
               
                  priteisti iš Komisijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad ginčijamame sprendime dėl duomenų pakankamai aiškiai ar nuosekliai nenurodytas Komisijos tyrimo dalykas, nepaisant reikalavimų, išdėstytų Tarybos reglamento Nr. 1/2003 18 straipsnio 3 dalyje, Sutarties dėl Europos Sąjungos veikimo 296 straipsnyje, ir teisinio saugumo principo, pažeidžiant Facebook teisę į gynybą ir teisę į gerą administravimą.
               
            
                  2.
               
               
                  Antrasis ieškinio pagrindas grindžiamas tuo, kad ginčijamame sprendime dėl duomenų reikalaujant, kad būtų pateikti dokumentai, kurių aiški dauguma yra visiškai nereikšmingi ir (ar) asmeniniai dokumentai, pažeistas būtinumo principas, kuris atspindėtas Tarybos reglamento Nr. 1/2003 18 straipsnio 3 dalyje, ir (arba) pažeista Facebook teisė į gynybą ir (arba) piktnaudžiauta įgaliojimais.
               
            
                  3.
               
               
                  Trečiasis ieškinio pagrindas grindžiamas tuo, kad ginčijamame sprendime dėl duomenų reikalaujant, kad būtų pateikta tiek daug visiškai nereikšmingų ir asmeninių dokumentų (pavyzdžiui: korespondencija, susijusi su darbuotojų ir jų šeimų medicinos klausimais; korespondencija netekčių atvejais; dokumentai, susiję su asmeniniais testamentais, globa, vaikų priežiūra ir asmeninėmis finansinėmis investicijomis; darbo paraiškos ir rekomendacijos; vidiniai vertinimai; dokumentai, kuriuose vertinama saugumo rizika Facebook būstinei ir personalui), pažeista pagrindinė teisė į privatumą, proporcingumo principas ir pagrindinė teisė į gerą administravimą. Taigi ginčijamu sprendimu dėl duomenų pažeista pagrindinė teisė į privatumą, saugoma pagal Pagrindinių teisių chartijos 7 straipsnį. Ginčijamas sprendimas dėl duomenų taip pat pažeidžia proporcingumo principą, nes jo apimtis pernelyg plati ir jis nepakankamai susietas su Komisijos tyrimo dalyku.
               
            
                  4.
               
               
                  Ketvirtasis ieškinio pagrindas grindžiamas tuo, kad ginčijamame sprendime dėl duomenų nepaaiškinta, kodėl jo paieškos terminai identifikuos tik tuos dokumentus, kurie būtini ir svarbūs Komisijos tyrimui, kodėl neleidžiama, kad svarbumo peržiūrą atliktų išorės, kvalifikaciją EEE srityje turintys teisininkai, ir nepaaiškinta bei nenumatyta teisiškai privaloma duomenų erdvė asmeniniams ir (ar) visiškai nereikšmingiems dokumentams, todėl jo motyvai yra nepakankami, pažeidžiant Reglamento Nr. 1/2003 18 straipsnio 3 dalį ir SESV 296 straipsnį.